정조 11년
丁未九月三十日申時上御誠正閣右副承旨與備局有司堂上入侍時右副承旨洪仁浩假注書趙台榮記事官李相璜金祖淳備局有司堂上徐有隣尹蓍東李秉模以次進伏訖上曰御史入侍出榻敎賤臣承命出與御史金履成偕入進伏上曰有司堂上進前有隣等進伏上曰紋緞申禁節目如已修正則入之可也仁浩奉進御覽上曰諸條設禁蓋遵先朝受敎申明之意則當禁條件外勿禁名色不必疊書於節目矣章服戎服軍門旗幟皆有定制似無疑眩而最是軍服所用元無定制故不但賞賜緞大楪紋而已各色奇紋惟意服着流弊至於婦女衣服多用紋紗花綾之屬耗財固已可惜違制尤極駭然此一款另爲措辭設禁好矣蓍東曰賞緞楪紋之外一竝嚴禁則如雲紋大緞之類亦在當禁中矣上曰雲紋則非但戎服及旗幟所需命婦章服宮中品服不可不用此物至於閭巷服着則誰肯製服價高之雲緞乎卿試歸問於家中雖是賤妾之類雲紋則必不願着矣有隣曰然則賞緞之楪紋大緞之雲紋自是勿禁之物而外此別紋不一其名此則不可不條列當禁之名色矣上曰好矣而紋緞種類豈止於此若有此外奇紋而諉非禁條則豈成說乎予意則楪紋雲紋外摠言各樣緞紗以紋爲名者一切防禁云云爲可矣且如京外軍服之令前製服者則不必仍棄只今更勿新製而目下市廛象胥之所莊置者亦宜卽速發賣俾勿更犯可也有隣曰京軍門及外營門方欲以此意捧甘而問諸譯官及市人則初無異樣紋緞之莊置者云似緣怯於現發一切牢諱矣上曰原初禁令犯者爲一律渠輩之畏怯亦無怪矣秉模曰節目中刪改諸條依稟裁修正而更爲啓下後當刊布矣上曰冊子張數似不過爲三四張以木板入刻而刑判旣是法官奉敎書刊字樣稍大可也先朝受敎之下卽接以今丁未九月云云似涉如何且今番傳敎與先朝受敎書以一行尤爲不安先書先朝受敎繼書當宁受敎則似得宜矣以此書刊可也上曰御史進前履成進伏上曰去時潦雨歸道霜寒無事往還乎履成曰王靈攸曁無恙反面矣上曰御史之行旣遍四道農形優劣果何如耶履成曰臣先往嶺沿自嶺而湖嶺湖年事始則有大登之兆旣經水沈且値風損田畓穀竝受其害畢竟所收大違始望而統言嶺湖則猶近於豐稔是可爲中年而湖西稍遜於嶺湖畿內又不及湖西矣上曰今番差遣專爲萊府弊瘼而條陳別單如此一一面陳可也履成曰別單中略已仰陳而萊府乃是待變之地船艙關係不輕而重臣於甲午年間適往萊府見其船艙則港口之水稍可運舟矣今則沙積成堆船閣於岸設有事變移運無路欲講備緩急之道則移營掘浦有非猝乍間可議者而港浦水道稍加疏滌水門石築因舊修葺則庶可爲救弊之策矣上曰疏水築石能不費民力乎履成曰近來爲小民者無事非惠有願必施初不識庸役之有常憲今欲修築此等處則均排道內民丁使之一日赴役似無不可矣上曰爲萊府一處之役動全道許多之民豈不重難乎履成曰勿論左右道使之自來赴役則果多勞費而只令收斂役丁之價自萊府雇用遊乎則甚爲便好矣上曰只用附近邑民丁亦可有裕乎履成曰附近邑丁似或竣役而全用一道亦恐無妨矣上曰萊府各樣逋欠何如是夥多乎履成曰萊府弊端專是下納一款而色吏之七千餘石逋欠運監之三千石逋欠皆因下納米捧上及入給時奸竇百出逋債至此云故臣果反閱詳査分徵於色吏運監輩限今十月晦前必爲準納之意面飭於萊伯捧侤音於監色而來矣色吏則前後倉色爲六十餘人分力納逋則必不至難捧之境運監則旣蒙甲辰乙巳丙午三年條劃給之惠故今年充逋亦不費力而此後逐年千石之逋恐無以防遏矣上曰訓別逋欠亦不少矣履成曰訓別所掌乃是入給之公木而一自被執蔘減數之後倭館所出之利絶少京納人情之費依舊其勢不得不染指於公物自致如是之逋負云矣上曰京納人情卽禮曹例納之物耶有隣曰非但年例進上而已萊府書啓別卑物種之上納禮曹之時果有許多人情云矣上曰我國事皆如此矣所謂倭物不過是鏡奩硯函之屬而中間耗弊旣不勝言回禮所入不知幾倍將彼無用之物費我有限之財豈不痛惜之甚乎有隣等曰聖敎至當矣事大交隣其道各殊事大之方物猶可謂皮幣以事之義而交隣之耗費實是無義之甚者矣上曰何不曰下給而曰下納乎有隣曰似指自下道納於萊府而言也上曰何謂公木乎秉模曰以其大同木之當輸於公家者直送萊府故謂之公木矣上曰御史久留萊府倭館物情果有別般偵察者乎履成曰留館之倭凡於萊府事無不揣知臣之奉命之行必無不知之理故初欲微服入去探彼事情矣更思之則名以奉命使臣而風采貌樣若不能彈壓殊俗則事甚不當故只送率去之人一番探來矣上曰卿史豈必不見重於倭人乎金悌行爲萊伯時御史隨往云伊時則果見倭館乎履成曰臣於倭人視同先世之讎而入倭館則渠必以酒盃相接云故甲午下去時亦不入去矣上曰御史家避嫌於赴燕則固也而倭人亦於御史有不可見之讎乎履成曰追念壬辰年事則便同私讎之不可忘矣上曰御史送人探來則所聞何如履成曰倭人已認其人之爲臣而送卽曰留館接濟國恩罔極實感欲竝生之德而萊府下吏中間操縱不得蒙惠只願梟示弄奸之一吏云矣上曰倭人貌樣性稟何如云耶履成曰無非輕佻柔軟之性云矣上曰然則壬癸年之長驅蹂躪何也履成曰壬辰年則初當輕銳之鋒不能抵敵而萊人之言曰今則倭雖出來不足畏云矣上曰豈其然乎前萊伯之所聞亦如此乎秉模曰萊人之言未必然矣蓋倭國之法下從上令如子趨父事有進無退輕死如歸故其書有曰莫富於安南莫禮義於朝鮮莫狡於日本云推此可知其自負而有事則直前所向則無敵者良以此也上曰百斤被執減爲三十而倭人猶不願貿故象胥因此失利云從前以我國蔘爲至寶者今忽如此或緣彼人之强硬不喫蔘而然耶無乃蔘品之麤劣不堪用而然耶履成曰倭人喫蔘想無古今之殊而蔘貨流入似有別開之岐被執之不願非直爲品劣而已此則臣略有所聞從當仰達而大槪欝陵島蔘或有流入之慮矣上曰聞甚可訝欝島之蔘誰採而誰賣耶履成曰此則未之的知而臣有從後可探之事伊時當仰達矣上曰追下納是何名色而元劃下納緣何而有不足之患耶履成曰年例入送使及往來飛船等給糧數爻皆在於元劃下納而持送及留糧等節目多添入故從前有加劃之例雖以甲辰後言之一年加劃或迓三千石或爲二千石凡其報備局劃下之時每當六七月米貴之時故列邑則難於輸納勢不得不自本府分給還穀於民人使之充納稅出之下納及其秋成後則所劃之各邑下納依謬例作錢而本府民所受之還穀公然督捧此爲萊民之巨弊故別單中以預定幾邑屬之加下納之條以除民弊之意仰請矣上曰御史所請何如有司堂上陳之可也有隣曰元劃下納時廟堂則不知何邑儲置之有裕與否每以舊儲置劃給故自前爲弊於各邑矣趙時俊遞來嶺伯後詳覈各邑儲置之數其後則每以新儲置劃給矣今此加下納之數若如御史言永定預劃則似好而每年之幾許加用有難硬定則預定之數未知當爲幾邑而若或不用而仍作還分則該邑之吏奸民弊安知不如萊府乎此非猝乍講定之事矣元下納準捧與否曾有枚報之令而嶺營之報姑不來矣上曰使之從速報來可也履成曰勿論元下納加下納若無作錢代捧之事則其弊必不至此而下納一石價至九兩云列邑若以本色代納則一石當納浮費倍蓗所以不得不以錢代納也臣到東萊聞該邑吏房與慶州下吏私自符同初無公文暗自與授民納之錢一包殆過十兩云故使萊伯捉來慶州下吏欲爲査實矣追聞厥吏則逃躱未捉而道伯巡到慶州摘發此事懲治吏鄕本倅亦卽遞歸故不復沈究然慶州如此他邑可知下納之弊不可無及今矯救之擧矣上曰萊邑米直未必年年常踴而下納之如是高價者莫非本邑及他邑吏輩之操弄故也旣聞之後豈可但已自廟堂講究可救之策可也上曰萊府裨將亦必染指於米布出納之際故向來柳戇之疏盛論幕況饒足之弊矣有隣曰萊幕二窠稱以所食殆近數千緡云非獨米條之有剩公木入給時亦有三錢條之零食云矣秉模曰卽今幕況雖不如前而若比於諸道巡營幕裨則可謂倍勝矣上曰訓別監色輩逋欠旣皆摘發則御史何以區處而來耶履成曰旣發其罪宜用當律而境上梟示非所擅斷此時刑杖不敢濫用一傡置之勿問只以三令五申之意曉諭渠輩若於十月晦前不爲畢納則當施以限死嚴刑全家徙邊之律以此嚴飭至以筵稟更來依律勘罪之意申明知委則渠輩曰當於限內某條畢納云本倅亦云準捧無難云矣上曰全家徙邊之律除減已久御史身爲法官何得言無於律之律乎且御史體重豈可因此更往而必於限內畢捧之意自廟堂申飭萊府可也各項弊端廟堂則每每歸罪於訓別實狀果何如今若用法於訓別中一人則弊或可祛耶履成曰訓別誠有罪矣不過利盡勢窘之致且無必犯死罪之人用法則似過矣上曰柴炭入給自來無弊矣今忽生弊何也履成曰倭人柴炭價木七十五同例自釜山次知責應而曾前則柴炭有分石之例故可以塗抹無弊矣沈基泰爲御史時硬定節目定以完石故彼人剡擇捧用至有稱量七十斤爲一石之境元數固已不足而年例送使外各項留倭所給則不在此數且山木稀而埋炭甚艱嶺路遠而運致尤難其所加入之數釜山僉使私自擔當幾何而該鎭不爲蕩然乎邊上緊鎭殘壞甚可慮矣臣意則嶺營射軍木便是無歸屬之財而壬寅年劃屬營用事涉不緊就其中除出三十五同添給釜山所出柴炭價似好故別單中亦已仰達矣上曰射軍木之屬於營用始自何時耶有隣曰射軍木捧上於十月故其時嶺伯例爲區處矣南倉蕩債後趙時俊以此添補排朔矣上曰旣屬排朔則似難除出而與其年年除出三千五百兩之財無寧捨却幾千兩付之該僉使使之從便善處或依前分石或某條彌縫爲好然此非朝家指揮之事嶺伯與該僉使相議處之爲好矣大抵米布柴炭入給之數比前加多者以其送使之如例故也或稱對馬島形勢漸貧云而送使之無減者何也秉模曰或云島中貧殘故欲爲掩諱而竭力於年供或曰新太守能自節用稍裕於前云未能的知矣上曰御史見水營乎履成曰臣果見之而形勢凋殘不成營閫貌樣矣上曰當初設置何如是殘薄耶蓍東曰臣嘗補外爲多大僉使故習知水營之薄況然四戰船防布如例收捧而猶不成樣誠可訝矣上曰別單中能櫓軍事依前分定於列邑則果無弊端耶履成曰本府民丁之定立櫓軍乃是黃昇源爲御史時所釐改者而在水營雖有少益在本府反爲貽弊到今不可無別船救弊之道矣上曰嶺沿水災大較同然而梁山黃山何獨偏被乎履成曰梁山乃嶺南都水口也凡有水災勢必汎濫而今年則筒決堤潰田畓皆成水草之場所見誠爲慘憐黃山則洛東之流波通道之峽水左右衝破殆無形體驛位民田之被墊全棄處殆過七十石落該察訪轉報道臣方有改築堰筒之議云矣上曰改築則明年可以收效而今年租稅從何出乎履成曰此則道臣似當給災停糴而改築時丁夫若用道內民力則不難完了矣上曰黃山驛弊果如所陳乎履成曰然矣上曰其言與驛民上言辭意一般矣履成曰自如之於黃山應役之苦歇懸殊而劃給之位復不均臣意則割此添彼少無所礙矣上曰御史之言則動用民夫移割田土謂若無難事而此非容易議定者矣上曰所進圖形中金井山城形址果何如履成曰金井地形對臨倭館晴明之時直瞭馬島形便儘是天險而城有兩重內多穉松若因此添修成一山城貌樣則非但緩急之可恃抑可見禁養之效而築城之石材取諸近麓亦優優矣上曰前萊伯之所見何如秉模曰金井果有城址而所守者僧軍如干名而已若欲設置山城則宜有別般措置矣上曰此則付之本倅加意繕修足矣邊境無事之時不必聲張而築城也上曰金鰲山城松禁一款其在禁養之政似當留念矣履成曰嶺南諸山在在童濯而惟此金鰲山有一點靑色從前禁松限以二十里矣趙時俊爲道伯時因新寧民之誣訴減定十里之界故斧斤日入樹木幾稀金鰲鎭民至今稱冤矣上曰今若依前定界而禁養則好矣而鎭卒必含憾於新寧之民恐有作弊之端然禁松之政不可泛然看過矣上曰書啓中守令論罪當以丹陽爲最所聞果何如履成曰聞其上京時使吏房備送三百兩錢而不卽擧行故使之捉囚矣還官後吏房則逃躱替治獄吏受杖數日而致死云減布朝令之下旣捧之布初不還給固已可駭境內班族稱以罰定降充軍役者不知其數況其捧還之酷毒最爲招怨之端矣上曰五日準捧未可爲罪其人謂之浮誇則可也而酷毒則未必然矣況卽今趙氏論列不知其爲新奇矣懷德則何如履成曰邑薄之故自官多犯科之事見賣於吏鄕勢所不免矣上曰昌原一邑豈曰無米而恤典代給殊可駭也履成曰以租代米故一斗三倍云而終不如本色之施惠且非特昌原也嶺南米薄一道幾皆蕩然矣上曰近來申飭何如而御史之言如此誠爲可怪而卿等以爲云何有隣等曰米貴之弊果有乎代納之夥多而全道皆然恐是過語也向以山郡穀移貿沿邑事知委嶺伯使卽報來而姑無回報矣上曰此一款及下納米準納形止狀聞事因下敎催促之意書報嶺伯可也上曰昌原前倅果能善治乎履成曰年少武弁孜孜奉公私賑防役俱有民譽矣上曰李元謙自是了了矣上曰光陽事何如履成曰始見松牌謂當申禁行見銅鐵等店種種布置可知其不誠矣上曰此外守令有褒而無貶果皆善治而然乎萊伯之治績何如履成曰爲人精詳處事安靜可堪鎭邊而蘇弊矣上曰材具則雖未的知其長短而似不爲貪婪之事矣龍潭倅之永世不忘無乃過語乎履成曰聞之於民同然其辭矣上曰晉州倅之去思來蘇或無親族之嫌耶履成曰所聞誠然故隨聞直陳矣臣素昧公格同福縣監李榮運卽臣之外三寸而有所論評實不勝惶悚矣上曰知所愛民可謂純褒矣有隣曰御史俄始覺其有違格例欲爲擦改故臣以爲入闕之後不可改之挽止矣上曰天安倅果善爲之乎履成曰做治極其詳明華祝館修改亦有條理矣上曰趙鼎玉果是綜明之人矣上曰外此許多邑皆能一一無頉乎履成曰臣信心直陳不能互對雖知有違於事體而聞見之外豈敢更有所達乎上曰御史別單旣已一一下詢救弊之策責在廟堂今番倭人亦知御史經過復命之後若無別樣釐革之政則眞所謂不可使聞於隣諸堂知悉可也仍命有隣等先退上曰御史之論列四守令竝論李東植則眞是互對何以云不能互對也今之互對乃所以壞事體也不互對何傷乎事體御史失言矣今番行役爲幾千里乎履成曰合爲三千餘里矣上曰所經處綿歉果何如履成曰常年九十月之交行過田家則所聞所見無非彈綿去核之狀而今年則一切無是甚至七升麤木價過三兩可謂同然之大無矣上曰湖西則民納綿布一竝代捧足可紓目前之民憂而將來市價或有因此稍勝之望乎履成曰湖民之蒙惠極矣而市直似或有勝矣上曰御史見嶺伯之爲政乎履成曰嶺伯則曾未相識今行始相面而爲人醇謹做事牢確管下守令不以督過爲能惟先誨飭據此可知其治得其體矣上曰完伯亦於歷路見之乎履成曰不得相逢矣上曰壬寅停退條之癸卯所捧者緣何而無去處乎履成曰時偉在藩時朝令之停捧後或云掩置而仍前督捧或云旣捧而不爲還給畢竟無所歸屬今若有最近條舊還蕩減之惠則惟彼已納之民必有呼冤之端此皆時偉裨將李海周爲名武弁之所唆誘云矣上曰李海周乃是庶類非武弁也御史則從當召見姑爲退去可也履成先退仁浩曰金虎門仍留請出標信有司堂上及御史出送後還閉何如上曰依仍命退承史以次退出